ଭାରତ ୧୮୭ରେ ସୀମିତ\nଜୋହାନ୍ସବର୍ଗ, ୨୪।୧(ପି.ଟି.)- ଦକ୍ଷିଣ ଆଫ୍ରିକା ଗସ୍ତରେ ଭାରତୀୟ କ୍ରିକେଟ ଦଳର ବ୍ୟାଟିଂ ବିଫଳତା ଲାଗି ରହିଛି। ଟିମ୍ କମ୍ବିନେଶନ, ବ୍ୟାଟ୍ସମ୍ୟାନ ପରିବର୍ତ୍ତନରୁ କୌଣସି ଫାଇଦା ମିଳିନାହିଁ। ନ୍ୟୁ ଓ୍ବଣ୍ଡରର୍ସ ଷ୍ଟାଡିୟମରେ ବୁଧବାର ଆରମ୍ଭ ହୋଇଥିବା ତୃତୀୟ କ୍ରିକେଟ ଟେଷ୍ଟରେ ଅଧିନାୟକ ବିରାଟ କୋହଲି ଓ ଚେତେଶ୍ୱର ପୂଜାରାଙ୍କ ଅର୍ଦ୍ଧଶତକ ସତ୍ତ୍ୱେ ଭାରତ ୧୮୭ ରନରେ ଅଲଆଉଟ ହୋଇ ଯାଇଛି।\nଭାରତ ୧୮୭ରେ ସୀମିତ\t January 25th, 00:18 AM January 25th, 00:18 AM\nଜୋହାନ୍ସବର୍ଗ, ୨୪।୧(ପି.ଟି.)- ଦକ୍ଷିଣ ଆଫ୍ରିକା ଗସ୍ତରେ ଭାରତୀୟ କ୍ରିକେଟ ଦଳର ବ୍ୟାଟିଂ ବିଫଳତା ଲାଗି ରହିଛି। ଟିମ୍ କମ୍ବିନେଶନ, ବ୍ୟାଟ୍ସମ୍ୟାନ ପରିବର୍ତ୍ତନରୁ କୌଣସି ଫାଇଦା ମିଳିନାହିଁ। ନ୍ୟୁ ଓ୍ବଣ୍ଡରର୍ସ ଷ୍ଟାଡିୟମରେ ବୁଧବାର ଆରମ୍ଭ ହୋଇଥିବା ତୃତୀୟ କ୍ରିକେଟ ଟେଷ୍ଟରେ ଅଧିନାୟକ ବିରାଟ କୋହଲି ଓ ଚେତେଶ୍ୱର ପୂଜାରାଙ୍କ ଅର୍ଦ୍ଧଶତକ ସତ୍ତ୍ୱେ ଭାରତ ୧୮୭ ରନରେ ଅଲଆଉଟ ହୋଇ ଯାଇଛି। ୮ ଜଣ ବ୍ୟାଟ୍ସମ୍ୟାନ ଦୁଇଅଙ୍କ ସ୍ପର୍ଶ କରିବାରେ ଅସମର୍ଥ ହୋଇଛନ୍ତି। ଫଳସ୍ବରୂପ ସମ୍ମାନର ସହ ଟେଷ୍ଟ ସିରିଜ ଶେଷ କରିବା ପାଇଁ ଭାରତର ଆଶା ଏବେ ଆଶଙ୍କାରେ ପରିଣତ ହୋଇ ଯାଇଛି। ପ୍ରଥମ ଦିବସ ଷ୍ଟମ୍ପ୍ସ ପ୍ରତ୍ୟାହୃତ ହେବା ବେଳକୁ ଦକ୍ଷିଣ ଆଫ୍ରିକା ଗୋଟିଏ ଉଇକେଟ ହରାଇ ୬ ରନ ସଂଗ୍ରହ କରିଛି। ଏଡେନ ମାରକ୍ରାମ ୨ ରନ କରି ଭୁବନେଶ୍ୱର କୁମାରଙ୍କ ବଲ୍ରେ ଆଉଟ ହୋଇଥିବାବେଳେ ଡିନ୍ ଏଲଗାର ୪ ଓ ନାଇଟ ଓ୍ବାଚ୍ମ୍ୟାନ କାଗିସୋ ରାବାଡା କୌଣସି ରନ ନ କରି ଅପରାଜିତ ରହିଛନ୍ତି। ୯ ଉଇକେଟ ସୁରକ୍ଷିତ ଥିବାବେଳେ ଦକ୍ଷିଣ ଆଫ୍ରିକା ଏବେ ଭାରତ ପ୍ରଥମ ଇନିଂସଠାରୁ ୧୮୧ ରନ ପଛରେ ରହିଛି। ଟସଜିତି ପ୍ରଥମେ ବ୍ୟାଟିଂ ନେଇଥିବା ଭାରତ ୧୩ ରନ ମଧ୍ୟରେ ଦୁଇ ଓପନରଙ୍କ ଉଇକେଟ ହରାଇ ସାରିଥିଲା। ଲୋକେଶ ରାହୁଲ ଖାତା ଖୋଲିପାରି ନ ଥିବାବେଳେ ମୁରଲୀ ବିଜୟ ୩୨ ବଲ୍ରୁ ୮ ରନ ସଂଗ୍ରହ କରିଥିଲେ। ଭେର୍ନନ ଫିଲାଣ୍ଡର ଓ ରାବାଡା ଭାରତର ପ୍ରାରମ୍ଭିକ ବ୍ୟାଟିଂ ବିପର୍ଯ୍ୟୟ ଘଟାଇଥିଲେ। ପୂଜାରା ଓ କୋହଲି ଇନିଂସ ସଜାଡ଼ିବାକୁ ଉଦ୍ୟମ କରିଥିଲେ। ପୂଜାରା ଅତ୍ୟଧିକ ରକ୍ଷଣାତ୍ମକ ନୀତି ଆପଣେଇଥିବା ବେଳେ କୋହଲି ସ୍ବାଭାବିକ ବ୍ୟାଟିଂ କରି ସ୍କୋରକୁ ଆଗେଇ ନେଇଥିଲେ। ୫୪ଟି ବଲ୍ ଖେଳିବାପରେ ପ୍ରଥମ ରନ ସଂଗ୍ରହ କରିଥିଲେ ପୂଜାରା। ତୃତୀୟ ଉଇକେଟରେ ୮୪ ରନ ସଂଗ୍ରହ ପରେ କୋହଲି ବ୍ୟକ୍ତିଗତ ୫୪ ରନ କରି ଲୁନ୍ଗି ଏନଗିଡିଙ୍କ ବଲ୍ରେ ଏବି ଡି'ଭିଲର୍ସଙ୍କୁ ସ୍ଲିପ୍ରେ କ୍ୟାଚ ଦେଇ ପ୍ୟାଭିଲିୟନ ଫେରିଥିଲେ। ୧୦୬ଟି ବଲ୍ର ସମ୍ମୁଖୀନ ହୋଇଥିବା କୋହଲି ନିଜ ଇନିଂସ ମଧ୍ୟରେ ୯ ଚୌକା ମାରିଥିଲେ। ସିରିଜରେ ପ୍ରଥମଥର ପାଇଁ ଖେଳିବା ସୁଯୋଗ ପାଇଥିବା ଅଜିଙ୍କ୍ୟ ରାହାନେ ମଧ୍ୟ ନିରାଶ କରିଥିଲେ। ସେ ମାତ୍ର ୯ ରନ କରିବାକୁ ସକ୍ଷମ ହୋଇଥିଲେ। ସ୍କୋର ୧୪୪ରେ ପହଞ୍ଚତ୍ବାପରେ ପୂଜାରା ଆଉଟ ହୋଇ ଯାଇଥିଲେ। ସେ ୧୭୯ ବଲ୍ ଖେଳି ୮ ଚୌକା ସହ ୫୦ ରନ କରିଥିଲେ। ସମାନ ସ୍କୋରରେ ୩ଟି ଉଇକେଟ ପତନ ହେବାରୁ ଭାରତ ସ୍କୋର ୧୪୪/୭ ହୋଇ ଯାଇଥିଲା। ପାର୍ଥିବ ପଟେଲ ୨ ଓ ହାର୍ଦ୍ଦିକ ପାଣ୍ଡ୍ୟା ଖାତା ଖୋଲିବା ପୂର୍ବରୁ ପ୍ୟାଭିଲିୟନ ଫେରିଥିଲେ। ଶେଷ ଭାଗରେ ଭୁବନେଶ୍ୱର କୁମାରଙ୍କ ଲଢ଼ୁଆ ଇନିଂସ ଯୋଗୁ ଟିମ୍ ଇଣ୍ଡିଆ ସ୍କୋର ୧୮୭ରେ ପହଞ୍ଚତ୍ ପାରିଥିଲା। ସେ ୪୯ ବଲ୍ରୁ ୪ ଚୌକା ସହ ୩୦ ରନ କରି ଶେଷ ବ୍ୟାଟ୍ସମ୍ୟାନ ଭାବେ ଆଉଟ ହୋଇଥିଲେ। ଅତିରିକ୍ତ ଭାବେ ଦକ୍ଷିଣ ଆଫ୍ରିକା ବୋଲରମାନେ ୨୬ ରନ ବ୍ୟୟ କରିଥିଲେ। ରାବାଡା ସର୍ବାଧିକ ୩ଟି ଉଇକେଟ ନେଇଥିବାବେଳେ ମର୍ନେ ମୋର୍କେଲ, ଫିଲାଣ୍ଡର ଓ ଆଣ୍ଡିଲେ ଫେଲୁକ୍ୱାୟୋ ୨ଟି ଲେଖାଏ ଏବଂ ଲୁନ୍ଗି ଏନଗିଡି ଗୋଟିଏ ଉଇକେଟ ପାଇଥିଲେ। ଭାରତ ୨ଟି ପରିବର୍ତ୍ତନ ସହ ପଡ଼ିଆକୁ ଓହ୍ଲାଇଥିଲା। ରୋହିତ ଶର୍ମା ଓ ରବିଚନ୍ଦ୍ରନ ଅଶ୍ୱିନଙ୍କ ସ୍ଥାନରେ ରାହାନେ ଓ ଭୁବନେଶ୍ୱରଙ୍କୁ ସ୍ଥାନ ମିଳିଥିଲା। ସେହିପରି ଦକ୍ଷିଣ ଆଫ୍ରିକା ସ୍ପିନର କେଶବ ମହାରାଜଙ୍କ ସ୍ଥାନରେ ଫାଷ୍ଟ ବୋଲର ଫେଲୁକ୍ୱାୟୋଙ୍କୁ ଖେଳାଇଥିଲା। ୨୦୧୨ପରେ ଭାରତ କୌଣସି ଏକ ଟେଷ୍ଟ ବିନା ସ୍ପେଶାଲିଷ୍ଟ ସ୍ପିନରରେ ଖେଳୁଛି। ଶେଷଥରପାଇଁ ୨୦୧୨ରେ ମହେନ୍ଦ୍ର ସିଂ ଧୋନୀଙ୍କ ନେତୃତ୍ୱାଧୀନ ଦଳ ପର୍ଥରେ ଅଷ୍ଟ୍ରେଲିଆ ବିପକ୍ଷରେ ବିନା ସ୍ପିନରରେ ଖେଳିଥିଲା।
